Snevejret er, som mange formentlig har opdaget, kommet til Nordjylland. Men det har tilsyneladende overrasket de nordjyske bilister, der i mange tilfælde ikke har kunnet køre efter forholdene. - Det sker hvert år, og det er kan godt undre lidt, at folk ikke køre pænere, når det sner, som det gør, siger vagtchef ved Nordjyllands Politi Mogens Hougesen. Siden klokken 15 har han registreret seks færdselsuheld i Nordjylland. - Der har heldigvis ikke været alvorlig personskade imellem, men det er stadig voldsomt, siger vagtchefen. På E45 ved Støvring er en kassevogn og en lastbil med sættervogn forulykket. - Det er tilsyneladende føreren af kassevognen, der mister herredømmet over bilen, så den vælter. Lastbilen forsøger at undvige kassevognen og ender på en mark ved siden af vejen, siger Mogens Hougesen. Omkring motorvejstilkørslen Th. Sauersvej i Aalborg er der sket to uheld. Det ene skete ved at en bilist ikke holdt den fornødne afstand til den forankørende, mens det andet er et solouheld hvor en pengetransport er væltet på motorvejstilkørslen og er endt på en skråning. - Den skal vi have på ret køl, så tilkørslen er spærret i øjeblikket, siger vagtchefen. Det er dog ikke kun på motorvejen, føret er glat. Ved Storvorde er to biler stødt sammen ved lav fart. - Det var ret udramatisk, men vidner altså om at folk skal passe på derude, siger vagtchefen.
Mange glatføreuheld på de nordjyske veje mandag eftermiddag.